CELEX: 32015R2294
Language: sl
Date: 2015-12-09 00:00:00
Title: Uredba Komisije (EU) 2015/2294 z dne 9. decembra 2015 o spremembi Uredbe Evropskega parlamenta in Sveta (ES) št. 1831/2003 glede uvedbe nove funkcionalne skupine krmnih dodatkov (Besedilo velja za EGP)

10.12.2015   
            
            
               SL
            
            
               Uradni list Evropske unije
            
            
               L 324/3
            
         UREDBA KOMISIJE (EU) 2015/2294
   z dne 9. decembra 2015
   o spremembi Uredbe Evropskega parlamenta in Sveta (ES) št. 1831/2003 glede uvedbe nove funkcionalne skupine krmnih dodatkov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (1) in zlasti člena 6(3) Uredbe,
   ob upoštevanju naslednjega:
   
               (1)
            
            
               Uredba (ES) št. 1831/2003 določa razporeditev krmnih dodatkov v kategorije in nadalje v funkcionalne skupine znotraj navedenih kategorij v skladu z njihovimi funkcijami in lastnostmi.
            
         
               (2)
            
            
               Zaradi tehnološkega in znanstvenega razvoja lahko nekateri krmni dodatki izboljšajo higienske razmere krme, zlasti z zmanjšanjem posebne mikrobiološke kontaminacije, s čimer se zmanjšajo morebitni škodljivi učinki mikroorganizmov na zdravje živali.
            
         
               (3)
            
            
               Poleg izvajanja higienskih zahtev in dobrih praks v krmni verigi bodo nosilci dejavnosti v posebnih primerih mogoče morali uporabiti pospeševalce higienskih razmer za izboljšanje kakovosti krme za prehrano živali, da bo zagotovljena dodatna zaščita zdravja ljudi in živali. Ker takih krmnih dodatkov ni mogoče razporediti v nobeno funkcionalno skupino iz Uredbe (ES) št. 1831/2003, je treba v kategorijo „tehnološki dodatki“ dodati novo funkcionalno skupino.
            
         
               (4)
            
            
               Uredbo (ES) št. 1831/2003 bi bilo zato treba ustrezno spremeniti.
            
         
               (5)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Člen 1
   V točki 1 Priloge I k Uredbi (ES) št. 1831/2003 se doda naslednja točka (n):
   
      „(n)   pospeševalci higienskih razmer: so snovi, ali, kadar se uporabljajo, mikroorganizmi, ki ugodno vplivajo na higienske lastnosti krme z zmanjšanjem posebne mikrobiološke kontaminacije.“
   
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 9. decembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 268, 18.10.2003, str. 29.